次韻答并帥王仲儀端明以詩見寄
作者：韓琦
朝代：宋

paragraphs: 退削嘗連上，清衷遂一開。
調元辭重任，殄寇倚非才。
虎士方爭奮，羌雛已訴哀。
遽馳金節覲，俄得錦衣回。
雅契瞻并府，衰容病鄴臺。
孤懷難託雁，芳信忽傳梅。
瑇瑁遥賓席，蒲萄入醉杯。
高談嗟阻闊，危榭幾徘徊。
大鹵誠淹帥，中樞即貳台。
三槐東第甲，還似相車來。